text: Sauer: Nedturen er forbi
  04 marts 2010 kl. 13.54
  2009 blev et forfærdeligt år for Sauer-Danfoss, men nu lysner det. Det oplyser selskabets vicepræsident Jesper V. Christensen
  Sauer Danfoss kom ud af 2009 med et underskud på 1,9 milliarder kroner - og koncernens nedtur har kostet 1600 ansatte jobbet på Als.
  Nu vender udviklingen imidlertid. Virksomheden regner med at få balance på driften i år - det vil sige en forbedring på over en milliard kroner. 
  2010 vil imidlertid også gi' underskud - bl.a. på grund af store renteudgifter. 
  Næste år håber Sauer Danfoss igen at kunne præsentere overskud på bundlinjen. Koncernen beskæftiger 1200 mennesker på Als - og Sauer regner med at holde beskæftigelsen uændret i år.
  